Broj: 711-I-401-P-74-17/18-05-8

Zagreb, 21. ožujka 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12. i 48/13. i 57/15., u daljnjem tekstu: ZSSI),  **povodom vlastitih saznanja o mogućem sukobu interesa dužnosnika Zlatka Sinkovića, zamjenika općinskog načelnika Općine Sveti Đurđ**, na 2. sjednici, održanoj dana 21. ožujka 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Zlatka Sinkovića, zamjenika općinskog načelnika Općine Sveti Đurđ do 25. svibnja 2017.g., zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja proizvodno-trgovačkim obrtom „TERRA-S“, u vlasništvu dužnosnika i njegove supruge te obavljanja poslova upravljanja navedenim poslovnim subjektom u razdoblju od 12 mjeseci nakon prestanka obnašanja dužnosti.**
2. **Poziva se dužnosnik Zlatko Sinković da u roku od 15 dana od dana primitka ove odluke dostave Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je i Zlatko Sinković povodom obnašanja dužnosti zamjenika općinskog načelnika Općine Sveti Đurđ, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Protiv dužnosnika Zlatka Sinkovića podnesena je dana 16. veljače 2017.g. anonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-646-P-74/17-01-5.

U prijavi se u bitnom navodi da je dužnosnik Zlatko Sinković, zamjenik općinskog načelnika Općine Sveti Đurđ upravljačka prava na temelju udjela u vlasništvu proizvodno- trgovačkom obrtu „TERRA-S“ prenio na svoju suprugu.

Povjerenstvo je radi provjere navoda iz podnesene prijave i stjecanja saznanja o tome je li u postupanju dužnosnika protiv kojeg je podnesena prijava došlo do moguće povrede odredbi ZSSI-a, prikupilo potrebne podatke i dokumentaciju od nadležnih tijela.

Uvidom u službene rezultate izbora za općinske načelnike, gradonačelnike, župane i njihove zamjenike, održanih 19. svibnja 2013.g., koji su objavljeni na internetskim stranicama Državnog izbornog povjerenstva, utvrđeno je da je Zlatko Sinković izabran za zamjenika općinskog načelnika Općine Sveti Đurđ u mandatu 2013.-2017.

Uvidom u izvadak iz Obrtnog registra Ureda državne uprave u Varaždinskoj županiji utvrđeno je da je pod matičnim brojem subjekta 97143502 upisan proizvodno-trgovački obrt „TERRA-S“, vl. Zlatko Sinković i Klaudia Sinković, Sveti Đurđ, Lovački put 1. Iz podataka upisanih u Obrtnom registru utvrđeno je da je isti osnovan 15. ožujka 2010.g., a registriranu djelatnost je počeo obavljati 1. travnja 2010.g. Dana 17. listopada 2013.g. u Obrtni registar upisano je pristupanje ortaka Klaudije Sinković na temelju Ugovora o ortakluku. U obrtnom registru nije evidentirano da je upravljanje obrtom preneseno na poslovođu. Usporedbom OIB-a dužnosnika Zlatka Sinkovića navedenog u Obrtnom registru i OIB-a dužnosnika Zlatka Sinkovića navedenog u izvješćima o imovinskom stanju podnesenim Povjerenstvu, utvrđeno je da je riječ o istoj osobi.

Na zahtjev Povjerenstva Općina Sveti Đurđ dostavila je očitovanje od 12. ožujka 2018.g. u kojem se navodi da Općina Sveti Đurđ u razdoblju u kojem je dužnosnik Zlatko Sinković obnašao dužnost općinskog načelnika navedene Općine nije stupala u poslovne odnose s proizvodno-trgovačkim obrtom TERRA-S.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Člankom 20. stavkom 1. ZSSI-a propisano je da obveze koje za dužnosnika proizlaze iz članka 14. stavka 1. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 28. stavkom 1. Zakona o obrtu („Narodne novine“, broj 143/13.) propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a, ne mogu obavljati poslove upravljanja obrtom. Budući da u obrtnom registru nije upisan podatak da je upravljanje proizvodno-trgovačkim obrtom „TERRA-S“ u vlasništvu dužnosnika Zlatka Sinkovića i njegove supruge preneseno na poslovođu, Povjerenstvo je iz prikupljenih podataka i dokumentacije steklo saznanja o mogućoj povredi članka 14. stavka 1. ZSSI-a.

Sukladno članku 39. stavku 3. ZSSI-a poziva se dužnosnik Zlatko Sinković da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Zlatko Sinković, elektronička dostava
2. Objava na internetskoj stranici Povjerenstva
3. Pismohrana